Það voru ekki rafstrengir sem kveiktu í Lagarfljótsbrú eins og talið var heldur logaði í gömlum símastrengjum, þó á slíku sé nánast enginn straumur. Brúin er lítið skemmd eftir brunann en nýlagt brúargólfið hefur spænst upp í vetur og þarf að skipa um stóran hluta þess.
Lagarfljótsbrú er lítið skemmd eftir brunann í gær en nýtt brúargólf er stórskemmt eftir bílaumferð vetrarins. Ráðgáta er af hverju kviknaði í. Eldurinn logaði ekki í rafstrengjum eins og fyrst var talið heldur í gömlum símastrengjum.
Margir urðu hissa þegar fór að loga í Lagarfljótsbrú eftir hádegi í gær. Eldurinn brann neðan í brúnni og bráðnuðu kápur á fjórum þykkum gömlum símastrengjum á um eins og hálfs metra kafla. Líka logaði í timbri í neðanverðu brúargólfinu.
Það voru starfsmenn ISAVIA á Egilsstaðaflugvelli sem slökktu eldinn á báti og með slöngu frá slökkviliðinu. Flugvallarmenn eru alltaf viðbúnir að setja báta út á Lagarfljót ef flugvél fer í fljótið.
Skemmdirnar voru skoðaðar í gær og komust RARIK-menn að því að þetta voru ekki rafstrengir heldur símastrengir. Á þeim er svo lítill straumur að ekki ætti að kvikna í út frá þeim. Engin merki fundust um íkveikju með bensíni eða öðru eldfimu því engin merki sáust um yfirborðsbruna. Kenning er á lofti um að logandi sígarettu hafi verið kastað á brúna.
Eftir að hasarinn á brúnni var yfirstaðinn í gær var umferð fljótlega hleypt á báðar akreinar enda brann timbrið ekki í gegn heldur rétt kolaðist yfirborðið. Rannsókn á eldsupptökum stendur enn.
Þó að Lagarfljótsbrú sé lítið skemmd eftir brunann er hún stórskemmd eftir bílaumferð vetrarins. Nýtt timburgólf sem lagt var síðasta vetur þolir umferð mjög illa. Timbrið spænist hratt upp, skaflar af flísum hlaðast upp í köntum, naglar standa upp úr og stefnir í óefni. Brúarvinnuflokkur Vegagerðarinnar frá Vík kemur austur á mánudag og hefur viðgerð. Skipta á út hinu brunaskemmda timbri en líka eyddu brúargólfinu. Vegagerðin telur að timbrið sem fékkst í brúargólfið hafi verið verra og hraðvaxnara en ákjósanlegt er. Í gólfið var valið efni áþekkt því sem notað er undirstöður undir sólpalla en minna fúavarið og á að þola meira. Nú verður skipt um það mest skemmda og lagðar stálmottur yfir. Það er talsvert verk og stendur fram á mitt sumar.
Það voru ekki rafstrengir sem kveiktu í Lagarfljótsbrú eins og talið var heldur logaði í gömlum símastrengjum. Brúin er lítið skemmd eftir brunann en nýlagt brúargólfið hefur spænst upp í vetur og þarf að skipta um stóran hluta þess. 